Cesarhanmun/geonobi-data huggingface dataset:
地名: 谷城 (全羅道, 縣（監）)
年: 1477.0

○丙申/命召曾經政丞、議政府、六曹判書、大司憲、大司諫, 鄭昌孫、沈會、曺錫文、尹士昕、尹弼商、徐居正、任元濬、李承召、姜希孟、李克增、許琮、魚有沼、尹繼謙、李芮、金永濡赴召。 中官文仲善、金孝江偕到賓廳。 仲善齎諺文一紙, 宣懿旨曰: "久生於世, 則無不覩之事矣。 今月二十日, 有稱監察家所送云者, 投諺文于權淑儀家, 淑儀家進之, 則乃鄭昭容、嚴淑儀相與通信, 欲害中宮與元子也。 意鄭昭容所爲, 然今方有娠, 欲於解胎後鞫之。 一日主上見中宮, 以紙塞鼠穴, 及鼠出而紙見, 又見中宮寢處有小箱, 欲發之, 中宮掩匿, 及發而視之, 則有小囊蓄砒礵, 又有方禳書冊。 乃取鼠穴之紙而合之, 則有同符節, 乃是冊剪餘也。 驚問之, 中宮對以 ‘親蠶時婢三月所進’ 也, 又問三月, 三月具服, 悉得其情。 中宮若於此時啓之則賢矣, 而不能。 然中宮昔爲淑儀, 事無過擧, 主上重之, 三殿亦重之, 諸嬪之中又爲居首, 故冊封爲中宮, 及自正位, 事多有誤。 旣爲不貲之身, 則安能事事而責之乎? 自今觀之, 前日之無謬者, 以主上無主嫡, 各欲著名耳。 今主上方重之, 中宮豈欲加害主上哉? 只是欲除媵妾也。 婦人以無是無非爲德, 而妬忌非美事也。 況諸侯娶九女, 而今則不滿其數, 豈母儀一國而所爲若是乎? 我三殿同坐而問之, 則中宮亦不能對, 此非曖昧難明之事也。 且今方見愛重, 而所爲若是, 脫有少不如意, 則安知不有過此之事乎? 有關於宗廟、社稷, 故召卿等議之。 愧予當初知人之不明也。 中宮旣爲國母, 且有元子, 將何以處之?" 金孝江宣敎曰: "予卽位之後, 旣觀美事, 又觀不好底事, 是予不能齊家而致之也, 予甚慙焉, 卿等其議焉。" 左右相顧失色, 莫知所言。 領議政鄭昌孫啓曰: "議罪有重有輕, 當考古事以啓。" 傳曰: "此予所審知。 中宮亦自言與聞之, 卿等其議罪。" 昌孫曰: "上意欲廢也。" 方取諸史后妃傳於藝文館, 而藝文館遑遽未及搜來, 座中促之不已。 禮曹判書許琮毅然語左右曰: "唐
              李泌諫德宗曰: ‘願陛下還宮, 勿露此言。 左右聞之, 太子危矣。’ 正謂是也。" 就語金孝江, 啓曰: "古有不當廢而廢而爲非者, 當廢不廢而爲是者, 嫉妬, 婦人常情也。 殿下金枝玉葉, 將至繁衍。 然不可逆料, 元子今雖幼少, 旣壯長, 則何以處之? 悔無可追。 臣請以此事勿布中外, 使之別處一室, 待其二三年遷善改過, 然後復位可也。 如其不然, 廢之何難?" 傳曰: "判書之意, 當如太甲遷于桐宮, 使之遷善悔過乎?" 琮曰: "然。" 傳曰: "廢處私第, 以嬪例待之, 則是不廢元子也。 卿等意何如?" 昌孫曰: "廢處私第不可, 處之宮中亦不可, 當處別宮也。" 乃以漢
              武
              陳皇后、孝成
              許皇后、和帝
              陰皇后、宋
              仁宗
              郭后故事啓之。 傳曰: "然則將以廢意諭諸臣民, 告諸宗廟乎?" 昌孫等曰: "妬忌常情, 非干宗社也。 且以敎書布告未安, 用傳旨何如?" 傳曰: "此大事也, 告宗社, 諭中外, 可也。" 琮又曰: "上於此事必思之審矣。 然所當詳量, 願殿下與政丞更思三日, 無貽後悔。" 傳曰: "判書所言非矣。 判書意以爲他日若生他子, 置元子於何地也耶。 然當大事, 豈思後日乎? 後日亦有大臣矣。 今日之事, 爲宗社, 非緣私情也。 政丞等明日更來, 熟就議之。" 琮曰: "古人謂: ‘後甲三日, 先甲三日’, 故仰瀆聰聽, 死罪死罪。" 命都承旨玄碩圭、義禁府判事尹弼商, 與內官曺疹、金孝江鞫尹遘妻及婢三月、四非於求賢殿, 三月供曰: "《方禳書》得於前谷城縣監李吉芬妾家, 使四非謄寫之, 諺文書, 其大者, 予造意而尹遘妻筆之, 其小者, 四非所筆也。 砒礵, 大夫人出給, 而幷諺文盛于小柳箱, 使石同詐稱監察家使者, 投于權淑儀家, 皆予所謀也。" 四非供辭亦如之。 內官領尹遘妻至, 則曰: "予不知諺文。" 與三月、四非對辨, 二婢慧黠, 隨問隨答。 供辭旣寫以啓, 夜已四皷矣。
地名: 谷城 (全羅道, 縣（監）)
年: 1512.0

○先是英陵之遷于驪興也, 川寧縣遠在四十五里之地, 而權臣韓明澮以爲, 雞犬聲相聞, 白上革罷其縣, 以其地屬于驪州, 其公衙坐地及官舍百三十餘間, 明澮遂自占爲農舍。 其人吏衙前、官奴婢等, 皆役于驪州, 相距乃四十餘里, 非徒朝暮往來, 從役之艱, 中阻大川, 雨水漲溢, 舟無所施。 由是因公事往來者, 畏其徵罰, 或泳或游, 而橫罹溺死者, 十餘年之間, 多至二十有二人。 成宗朝戊申歲, 川寧人, 以此意申訴于上, 請復立爲縣。 于時達城君
              徐居正以爲: "明澮之妻尙在, 待其死後, 復立爲縣, 亦未晩也。" 權辭防啓。 今上壬申七月, 川寧居民等, 又呈上言以爲: "凡州縣, 有亂臣賊子悖逆不道者, 則革罷宜矣。 然有罪見革, 如求禮、谷城、南海、新寧、咸興、光山、吉州等地, 則革之未久而復立, 民以之安業, 川寧則自三韓以來, 無一罪辜, 而公衙、官舍, 俱沒于一大臣之手, 幾五十年之久而不復, 積萬民之怨而不解。" 云云。 啓下戶曹, 戶曹以爲: "川寧縣雖設立已久, 祖宗朝革廢之地, 不宜輕易復立。" 承旨權敏手主啓依允。
地名: 谷城 (全羅道, 縣（監）)
年: 1520.0

○丁酉/御朝講。 司諫蘇世讓、持平任權論前事, 又曰: "近來用人冗雜, 如南褒、邊士倫者, 皆見用, 故前日被罪不容者, 彈冠大言曰: ‘此正吾輩得志之秋也。’ 聖明之時, 安有如此等語乎? 須削去此等人於仕版, 然後人無僥倖之心矣。" 領事李惟淸曰: "臺諫持朝廷公論而啓之耳。 文瑾事, 臣亦聞之, 宜速快斷。 成世貞已前之失, 人皆知之。 洪景霖, 人物可爲監司, 但初授重任, 而又特加資, 臺諫之論, 必以此也。 士倫、褒, 亦狂悖貪鄙者, 遞之可也。" 上曰: "文瑾前爲侍從時見之, 似若質直者也。 但被論已久, 慶尙大道, 事必積滯, 遞之可也, 罷職則過矣。 成世貞亦遞之可也。 洪景霖已經參議, 而爲監司, 故加資耳。 士倫、褒, 削去仕版亦重, 不可輕易也。" 世讓曰: "景霖望輕, 故臣等論之耳。 祖宗朝判書, 有以嘉靖者爲之, 大司憲, 有以通政者爲之, 必歷試然後加資。 景霖則不合物情, 不可不改正。 人物進退, 雖曰重難, 然狂悖貪鄙者, 則雖終身不用, 亦非失政。 主簿、敎授, 亦在百執事之列, 而以狂悖貪鄙者差塡, 豈設官之意乎? 如士倫、褒, 必須先削, 然後希望者絶矣。 文瑾致位宰相, 阿附奔走, 受方面之任, 使一道騷擾, 罷職可也。" 權曰: "趨附, 至爲鄙陋之事。 若只遞爲京職, 則彼必不自知其非矣。" 世讓曰: "近來不樂聞諫, 此必懲前日過激之弊而然也。 然聽諫之道, 有關於治亂, 若上下緘默, 則國勢危矣。 今朝廷皆在於此。
                【指經筵也。】
              臣等所言, 皆非過激之論, 而自上聞之似厭, 臣恐言路, 自此而塞矣。" 上曰: "予非懲前日之弊而然也。 大抵人物進退, 愼重可也。" 權曰: "全羅道
              谷城, 日月星辰之變及地變, 甚是大變, 而避殿、減膳, 特文具耳。 天地神明照臨下土, 宮闈之間, 一念之微, 皆當省察, 不可徒恐懼也。 自古人主, 所以求言者, 欲使下情, 得達而無滯。 臺諫持朝廷公論而啓之, 不必留難。" 上曰: "近來災變非一二, 而谷城之變, 亦甚驚愕。 大抵變不虛生, 大臣亦可講究也。" 惟淸曰: "災變之生, 未聞如今日之甚者。 方今上無失德, 朝廷之間, 亦無甚失事, 而災變如此, 臣不知某應也。 大抵臺諫之言, 不可不聽也, 如文瑾者, 罷職可也。 平時無所守而奔走, 則危亂之時, 亦何所用也? 廢朝時, 多有如此者矣。" 特進官洪景舟曰: "前者年少輩擾亂之時, 災變多出, 今則上無失德, 朝廷大臣, 亦皆操心憂懼, 而變生不絶, 至爲驚愕。 日月天災, 不知某應也, 白虹貫日, 乃兵象。 近來連年凶荒, 百姓困弊, 軍伍罷弱, 萬一有不虞之變, 將何以應敵也? 聖心堅定, 上下憂懼, 則庶可弭災矣。" 上曰: "以一身觀之, 心爲大, 以國家觀之, 朝廷如腹心, 邊境如四肢。 以災變之象觀之, 則果似兵象。 近來軍務解弛, 閭延、茂昌, 亦恐有變, 而軍糧不足, 不能措置耳。" 特進官尹熙平曰: "臣觀閭延、茂昌之事, 彼人之來居久矣, 而我軍不深入體探, 故不能知之, 至主成介
              
                【野人之名。】
              進告, 然後知之。 大抵此邊居者, 二十餘家, 越邊居者七十餘家, 大槪男子三百餘名, 女人二百餘口, 可至五六百。 若不禁止, 滿浦等處, 連亘居住, 則其弊不貲。 此邊居人, 則驅逐可也, 越邊居人, 則逐之無名。 且彼人强盛, 今一切驅逐, 則不得已焚燒家舍而後可禁也。 來歲解氷前驅逐事, 前已議定, 而更思之, 卒然驅逐亦甚大事。 驅逐則以本道軍士猶可爲之, 驅逐之後, 何以防禦乎? 本道軍士, 平壤爲多, 而赴防則不過一百餘耳。 前日金安國啓曰: ‘世宗朝軍額不多, 至世祖朝, 朝士皆抄爲軍, 故軍額始多。’ 壬子、癸丑年間, 本道軍士三萬餘, 今則才一萬六七千而已。 以此軍分三番赴防, 除小堡外, 方山鎭等處, 赴防者四百餘, 而一堡只五十名, 又困於護使臣送迎之時。 以如此之軍, 將何所用之?" 惟淸曰: "蔓則難圖, 不得已驅逐, 可也。" 上曰: "邊釁果可慮也, 然不可不驅逐。 驅逐後事, 朝廷亦預措置可也。" 惟淸曰: "嚴辭開諭, 而彼若不聽, 則逐之可也。" 侍講官朴守紋曰: "受方面重任者, 自失事體, 刑政失當, 則亦足上干天災。 近來親民之官, 多失撫養之道。 遣朝臣問民瘼, 亦可也。" 權曰: "百姓飢餓, 道殣相望, 亦是災變。 天時失序, 陰陽不和, 五穀不成, 故民多失所。 然若論其本原之地, 則人君一心之非, 朝廷用人之失。 所當省察。 近來用人之失, 果如蘇世讓之言。 憸邪無賴者, 皆生希望之心, 此非聖明時事。 古人云: ‘無外憂, 必有內憂。’ 方今大憂在朝廷之間, 須與大臣講究。" 上曰: "用人之失, 予未及知也。" 世讓曰: "變不虛生, 未必不由於朝廷。 人心不和, 則足以干天地之怒, 召水旱之災。 須自上一人心定政令, 然後可也。 如女樂, 不可輕易罷之, 然旣罷之而旋復, 政令未見其一也。" 上曰: "人無信則不立, 國無信則國非其國。 女樂, 予亦以爲不可罷, 重違朝議, 故罷之。 但京師則有之, 而獨罷於外方, 亦似不可, 故復設耳。" 權曰: "建立、罷革, 皆不可輕易爲之也。 今邪僻之言, 街鬨道喧, 皆曰: ‘女樂復立, 豈非聖明之累乎?’" 上曰: "若不補闕於京, 則外方不須復立也。" 惟淸曰: "京師有之, 則豈可不補闕乎? 臣意以兩界爲重。 將士離家遠戌, 久經歲月, 若無女樂, 則何以慰安乎?" 景舟曰: "女樂自祖宗朝有之。 頃者以置於外方, 無用於國, 故啓革之。 然革之, 則京外何異? 淫邪之樂, 祖宗亦非爲美而有之, 不得已而有之。 將士或十年或七八年, 以兩界爲家, 故以此爲重而有之。 不圖遠慮, 輕易罷之, 甚 不可也。" 上曰: "京師則有之, 而外方則革之, 實爲未便。 近日選上補闕事, 禮曹啓稟, 而問于政府則曰: ‘官婢可補。’ 予意以爲官婢, 不習音樂, 補闕似不可, 故更問政府, 復設女樂耳。" 景舟曰: "官婢則決不可補也。 外方妓, 自兒時肄習, 然必待久習, 然後與選女樂。 雖無補於治道, 然不能革於京師, 則外方亦不可革也。" 權曰: "官婢豈不可補闕乎? 醫女之闕, 亦以外方人充之矣。" 上曰: "果可以官婢補闕, 則外方不須復立也。" 惟淸曰: "兩界則不可不復設也。" 權曰: "人心皆喜淫邪, 女樂不可復也。" 上曰: "非無端復之, 禮曹啓稟, 故與政府議而復之耳。"
地名: 谷城 (全羅道, 縣（監）)
年: 1597.0

○李德馨啓曰: "經理出給哨探軍兵馳報淸正榜文曰: ‘倭奴亦有招諭人民之意, 本國於招諭被擄人一事, 可不盡心乎?’ 且出示李大諫稟帖, 有稱谷城、求禮等處人民, 具魚肉酒食, 請倭留連, 爭運軍糧, 靡然從風, 極爲痛恨云云。 所見未安。" 傳曰: "知道。" 淸正榜文。 有曰:
地名: 谷城 (全羅道, 縣（監）)
年: 1616.0

○司憲府啓: "谷城縣監
                趙弘璧
              性本麤劣, 自少至老, 不離鄕任, 可知其爲人也。 曾爲守令, 到處見敗, 及授本職, 通奸邑婢, 公然率畜衙軒, 惟其言是從, 聞者莫不唾罵。 且於本道殿最, 居中至再, 自知必不久保, 厚結品官, 爲他日救己之計。 豈可使如此之人, 恣其所欲, 而重貽民害哉? 請亟命罷職。 廣州, 我國三輔之一, 而最近於京城, 故政治之善惡、民生之便苦, 有耳者皆得先聞, 毫髮不可欺也。 牧使趙公瑾以年滿七十之人, 戒不在得, 專以肥己爲事, 人言之藉藉久矣。 及今瓜期已迫, 巧生過冬之計, 陰縮仕日, 欲延時月, 用心之無狀極矣。 請命罷職, 其代各別擇遣, 以完蕩敗之器。" 答曰: "徐當發落。"
              (前啓尹英賢、朴燁事, 停啓。)
地名: 谷城 (全羅道, 縣（監）)
年: 1675.0

○傳曰: "觀全羅監司狀啓, 谷城縣監文榮後奪民妻, 使其妾同産之奴交奸。 朝家之置字牧, 非爲奪民妻也。 其縱恣無忌之罪, 不可不嚴懲, 拿問定罪。"
地名: 谷城 (全羅道, 縣（監）)
年: 1722.0

○兩司
                【掌令李景說、持平金弘錫、正言李眞淳。】
              合啓, 請健命、泰采按律, 不從。 憲府申前啓, 又啓曰: "器賊, 以逆魁頤命之子, 爲三手凶謀之主, 畢竟歸宿, 在於推戴其父。 窮凶情節, 固已狼藉於諸賊之招, 而其陰嗾弘述, 謀殺虎龍, 欲掩其圖害國舅之事, 渠亦直招, 則只此一款, 便爲承服。 且以昌道結案觀之, 吾非生手之說, 顯有自當之意。 扈衛宮城之計, 又與集賊相議, 則其逆節凶謀, 尤盡彰露。 不可以其徑斃, 而不論以逆律。 請依喜賊例, 亟擧收孥籍産之典。 前參議趙尙絅, 向年《璿源錄》修改時, 其父都正職名, 僞書以同敦, 人言喧藉, 不可掩諱, 乃反懇乞於銓長, 要得首擬於同敦, 以實其僞書。 銓長亦駭其所爲, 面加訶責, 其黨在言地者, 至有欲爲擧劾者, 則其用意黯黮, 見棄公議, 此其一端, 而改紀之後, 托以下鄕, 潛伏其家, 晝隱夜出, 蹤跡陰秘。 頃當望賊亂招, 兩相待命之際, 自謂此機難失, 奔走於老病大臣之家, 百端慫慂, 勸其上箚, 如申銋之爲, 而一日之內, 七次往復。 雖事不果諧, 而其設計危險, 正與奸銋一轍。 及夫趙洽就拿之後, 洽之家屬, 自知其罪, 恐有籍産之擧, 抱其巨萬貲貨, 乘夜投入於尙絅家, 則尙絅利其厚賂, 接置收藏, 略無顧忌。 如此包藏凶計, 陰險縱恣之類, 決不可留置於輦轂之下。 請遠竄。" 竝不從。 又啓曰: "近年以來, 奸凶蠧國, 國儲耗竭, 府庫財貨, 半歸商譯之手。 年前頤命之使北也, 請得六萬銀貨, 其時筵臣, 力陳其過多, 而卒至齎去。 及其使還, 頤命及僚价之疏, 有若不用而封還者然, 以禦將欲何用之人言, 而今已三年, 無一金納官之擧。 臣招問該吏, 得其實狀, 則皆以商譯輩名, 分排懸錄。 雖諉以二朞後計利還納之新規, 而旣曰不用還納, 則此非渠輩所可私相運用之物。 六萬銀貨, 何等重大, 而付諸此輩之手, 不卽徵納, 事極可駭。 請其時商譯之分授者, 按簿査出, 囚禁嚴覈, 卽令各衙門, 刻期督納。 諮議
              蔡之洪, 本以鄕曲庸碎之徒, 諂附於盜名之相門, 夤緣薦拔, 濫廁宮僚。 人之嗤點, 久而未已, 請汰去。 谷城縣監徐行遠, 卽李翔之私人, 爲翔陳疏伸辨, 出力建祠者也。 翔之侄子晩成秉權之日, 爲翔效力者, 無不吹噓, 有若償勞報功然。 以行遠之卑微、癡騃, 得廁衣冠之列, 至差監造官出六, 憫其年限已過, 以本縣爲三年窠之故, 破格差送。 到任以後, 貪饕不法之狀, 難以毛擧, 逮至近日, 專以餽遺竄逐之諸凶爲事, 輦輸絡繹, 吏民無以支堪。 請削去仕版。 內禁衛將李復淵, 本以凶集之私人, 行已鄙悖。 曾任蔚珍, 專事貪饕, 剝割浦民, 徵斂無藝, 官備三馬, 餽遺絡繹。 朝家所給災結, 不分民間, 稱以補賑, 嚴督收稅, 盡歸私橐, 潛斫黃腸, 無數作板, 使吏房張倚天及唱奴望伊, 看撿發賣, 或作錢載來, 或作米積置於鄕居庫直金壽鐵家。 東來之人, 莫不喧傳, 請削去仕版。" 竝從之。
地名: 谷城 (全羅道, 縣（監）)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 雲峰 (全羅道, 縣（監）)
年: 1660.0

○上御興政堂, 引見大臣及備局諸宰。 時領相鄭太和新出仕, 故上特爲引見, 上謂太和曰: "如有所欲言之者, 皆言之。" 太和曰: "宋時烈、宋浚吉, 前日獻議中條件, 及李壽仁疏中陳弊事, 皆當稟定矣。 時烈議中, 《朱子大全》中所陳救荒之說, 請令玉堂一一抄啓。" 上許之。 太和曰: "浚吉議中, 所謂管餉保障所儲之穀, 取補經用事, 及被災處賦稅裁減等事, 當與主管之臣, 料理稟處。 而無田小民, 特加賑恤, 及以賑政善否, 賞罰守令之意, 預爲宣諭事, 似不可少緩矣。" 上曰: "令政院下諭, 使之着實擧行。" 太和曰: "其議中, 營將徵還, 敎養官姑罷事, 未知何以處之?" 上歷問諸大臣, 皆以營將徵還爲不當, 上曰: "營將若罷之, 則可永罷。 與京官有異, 不可徵還矣。" 太和曰: "敎養官無實效, 可姑罷之。" 兵判洪命夏曰: "西北路及濟州, 似不當竝罷也。" 上然之。 太和又曰: "諸宮家各衙門屯田免稅, 一倂革罷, 鹽盆、漁箭、船稅, 一切屬公事, 亦在議中。 自上尤宜留念也。" 上曰: "可從容議處也。" 太和又曰: "李壽仁疏中有曰: ‘安民之本, 在於守令, 守令之聲績特異者, 超資擢用, 以爲激勸之地。’ 云矣。 上曰: "毁譽之言, 不可盡信。 如齊人之譽阿大夫則奈何?" 太和曰: "齊
              威王不惑於日至之毁譽, 烹阿大夫, 封即墨大夫, 自此人莫敢飾詐。 故人君用人, 惟在明察而已。" 太和又以壽仁疏中, 水陸習操停止事, 稟旨, 上曰: "今年則可以凶荒停止, 而不可每年如此也。" 太和又曰: "其疏中, 言烟戶偏苦事, 此則必査問本道後, 可以議處矣。" 太和又曰: "其疏中, 以湖南大同十三斗爲不均, 欲依湖西十斗之例, 且以內奴之貢偏重爲言, 欲令戶曹收捧。 此固難猝變, 而被災處減捧, 則似可矣。" 上從之。 左相沈之源曰: "修撰李敏迪, 頃因乞郡, 而特除雲峰縣監, 敏迪卽年少有才望之人也, 不宜補外。" 上曰: "情理切迫, 故特副其願矣。" 之源曰: "仁祖朝, 近臣或乞郡, 則不許而賜米, 有前例矣。" 太和曰: "私情雖切, 政體亦重矣。" 上曰: "然則敏迪改差賜米。" 太和曰: "北兵使權堣, 移拜咸鏡監司。 監司則本無除朝辭赴任之規, 而當此凶歲, 事異常規, 宜令直爲赴任, 以除往來之弊矣。" 上許之。 工曹參議兪棨曰: "裁省事, 時未停當, 而方今公私赤立, 賑救乏資。 自前以空名帖, 募粟以補賑資, 而或有除授實職之時, 今亦可用此例矣。" 太和曰: "前有已行之例。 計其所納之多寡, 又察其人之賢否, 授相當職, 亦變通之一道也。" 上曰: "此事雖不可久行, 目今形勢, 不可不爲救急之政也。" 命夏曰: "此事, 外方則或可爲, 而京中則決不可許也。 此路一開, 則市井多財者, 亦必生心, 豈不爲淸朝之累政乎?" 上曰: "此言是矣。" 大諫李慶億爭執, 以爲不可, 上不從。 命夏曰: "士族業武者, 恥爲內禁衛, 故先朝必令先隷內禁衛之後, 授內三廳職, 近來則禁軍有闕勿補, 故士族之隷其中者絶少, 宣傳官差出誠難矣。" 上曰: "已行之規, 不可輕改, 禁軍闕額中, 限三十人, 以可合宣傳官者, 塡差備擬可也。" 禮曹判書尹絳曰: "《璿源錄》中, 孝宗大王謚號當書與否, 宗簿寺官員來問於臣矣。" 上曰: "依己丑年例爲之。" 太和曰: "己丑年如誌石、祝辭, 皆不書, 而《璿源錄》中獨書二字, 實未知其故也。" 上曰: "到今追改, 恐煩聽聞。 今番則勿書可也。" 慶億曰: "科擧國家所重。 金迬拿問, 初因監試時用情, 而至於東堂, 人言尤多。 參試官等旣已罷職, 而拔榜之論, 旋卽停止, 事甚苟且。 當詢于大臣及禮判而處之。" 太和曰: "臺閣之言是也。" 上曰: "然則湖右東堂拔榜。"
地名: 雲峰 (全羅道, 縣（監）)
年: 1745.0

○上引見大臣、備堂。 左議政宋寅明以京畿審理使趙明履別單進, 上曰: "趙明履頃以良役事有所陳, 而予意則結役事, 亦恐同歸於靑苗之害矣。 戶布則大同之役, 而秋判至以麗末衰季事爲言, 此甚斥之論也。 麗以恭愍而衰, 豈由戶布乎? 卽今第一義無如擇守令, 三百六十州若皆得人, 則民力自可紓矣。" 刑曹判書李宗城曰: "雖美法良政, 自上先立紀綱, 然後可行矣。" 左議政宋寅明曰: "張橫渠井田之制甚好。 若於峽邑數三處, 擇送人才而先試之, 隣邑爭來取法, 則自可不令而行矣。" 上曰: "良役、結役, 優劣何如?" 寅明曰: "結布法最爲近古, 但豪富之家不願矣。" 又曰: "審理使所陳各弊中, 利川等十邑陳田徵稅爲尤甚, 請待秋行量之意, 預先嚴飭。 漕船下江時, 楊根、驪州沿民, 以掘灘之役, 至於廢農, 站船添載, 宜加申禁。 陽城、坡州等四邑奴婢甚少, 無以接待使客, 宜以他邑寺奴婢, 參量劃給。 良丁之投屬歇役, 爲弊最甚, 砥平守禦屯牙兵保及忠順衛冒屬者, 依當初私賤換定之令, 竝宜査正。 順天稅、大同所載船, 至南陽敗船, 監色、沙格等十三名, 八朔嚴囚, 養獄無人。 雖未準年限, 別遣審理, 旣出欽恤之意, 宜還送原籍官交河。 拯米舊逋最久一年條, 亦宜蕩減。" 竝允之。 湖南審理使趙榮國復命, 宗城進湖南獄案, 上詢議大臣, 分輕重裁決。 榮國曰: "茂長罪人林昌浩等三人, 交通賊夢情迹可疑, 而月例三推, 事極失當, 宜令道臣, 嚴査更聞。" 許之。 榮國曰: "各邑束伍, 全不成樣, 緩急所恃, 莫如山行砲手。 雖以丙子事言之, 柳琳、金化之戰, 專賴淸州三百山行砲手之力, 則此其爲精兵可知。 通計一道其數亦不少, 査正廳成冊中, 列邑山尺一竝載錄, 俾勿侵役, 以示團束之意焉。" 又曰: "各司奴婢, 雖有眞箇逃故, 該司不卽許頉, 年百歲者尙載收貢之案, 年年侵徵, 害及隣族, 此豈王政之所可忍者乎? 案年六十而明白物故, 有公文可據者, 一竝減貢宜矣。" 上竝令廟堂稟處。 又問雲峰縣利害果詳察, 而巴嶺亦何如? 榮國曰: "四面高絶, 而嶺有三路, 俯見咸陽三十里, 如臨井水, 其險無比。 一新則在智異山之側, 而巴嶺據其上, 前朝曾置判官, 臣意則合置營將於一新。 一新自古地廣俗悍, 詐僞滋甚, 戊申以後凶逆數起, 別設一鎭, 則可以鎭惡俗而備不虞。 自古議者, ‘於雲峰宜置營將, 南原置兵使, 而尙未變通, 只置營將於雲峰’ 云矣。" 上曰: "湖南無他弊耶?" 榮國曰: "各邑貿易, 徵於吏胥, 故吏窮甚於民窮" 副提學元景夏曰: "湖南巨弊, 莫如田政, 而田政紊亂, 專由於隱結之多入土豪, 故吏民不堪白徵之弊矣。" 上曰: "不可不一番釐正矣。" 校理申暐, 請令嶺營刊行故相臣趙翼所著《朱書要類》, 上可之。 寅明以其祖光淵褒贈稱謝, 仍言: "臣祖曾以先正臣朴世采疏, 薦擬刑判, 臣之蕩平實由家學, 而如趙文命兄弟金若魯兄弟, 亦皆先正之淵源也。" 景夏曰: "先正卽臣高祖斗樞之壻, 而破朋黨三字, 卽臣家庭之論也。" 上曰: "頃於趙徵之獄, 罪人口招, 言必稱赤憎蕩平。 蕩平, 本是五皇極語, 而今成童謠。 卿等亦以爲家學耶?" 二人默然無以應。
地名: 雲峰 (全羅道, 縣（監）)
年: 1765.0

○刑曹判書黃仁儉奏: "雲峰守杺以推奴, 受他人囑, 私刑良女二人, 至於致命。" 上命王府覈之, 得其實, 配于洪原。
地名: 雲峰 (全羅道, 縣（監）)
年: 1775.0

○掌令尹謐疏論, "藍浦縣監金基正, 太糶牟還, 厚招疑謗, 簽額聽訟, 多由曲逕。 雲峰縣監田光說, 吏任升降, 幸婢招權, 民訴出納, 猾隷索賂。 幷請罷職。" 從之。
地名: 任實 (全羅道, 縣（監）)
年: 1456.0

○癸未/諭慶尙道觀察使曺孝門、全羅道觀察使宋處寬曰: "咸陽安置&#x2497D;、任實安置瑔, 今年生子, 擇所在邑婢爲乳母, 官給衣食。"
地名: 任實 (全羅道, 縣（監）)
年: 1457.0

○傳旨刑曹曰: "靈光永屬婢仲非, 賜都承旨曺錫文, 延安永屬婢德非、古阜永屬婢召史, 賜右議政姜孟卿; 昆陽永屬婢莫今, 賜雲城府院君
              朴從愚; 任實永屬婢心水, 賜領中樞院事尹師路; 平壤永屬婢性德、梁玉妹厚存, 賜坡平君
              尹巖; 安邊永屬婢於應伊、濟州永屬婢栢州, 賜花川君
              權恭; 靈光永屬婢松伊, 賜前判中樞院事李季甸; 稷山永屬婢梅花、李石貞妾女小非, 賜判中樞院事李澄石; 玉果永屬婢春月、成勝妾女性今, 賜左贊成申叔舟; 咸興永屬婢銀非, 賜右贊成黃守身, 文化永屬婢玉今、友直女子無心, 賜判中樞院事權擥; 李澄玉妾女哲今, 賜判書韓明澮, 靈光永屬婢玉京, 賜判書權蹲; 忠州永屬婢未致, 賜判書洪達孫; 閔伸妾女玉眞, 賜知中樞院事朴薑; 高山永屬婢欣加伊、李老女諫非, 賜都節制使楊汀; 永興永屬婢矢靡他、梁玉妹閑存, 賜都節制使洪允成; 咸安永屬婢小非、成勝妾女玉童, 賜判書朴元亨, 吉州永屬婢寶今、金尙忠女子尙非, 賜參判具致寬; 大興永屬婢於屯、李老女子李非, 賜前大司憲崔恒; 珍島永屬婢召史、趙完珪妾女玉今, 賜判內侍府事田畇; 錦山永屬婢召史, 賜前提學尹士昀; 權自愼妾女未致, 賜府尹柳洙; 吉州永屬婢定非、兪應孚妾女還生, 賜同知中樞院事奉石柱; 雲峯永屬婢奇德、李末生女子石非, 賜府尹康袞, 牙山永屬婢寶德, 賜都節制使柳河; 康津永屬婢若非, 賜觀察使元孝然; 蔚山永屬婢欣德, 賜中樞崔濡; 全州永屬婢漢非, 賜參判黃孝源; 金海永屬婢祿只, 賜左承旨尹子雲; 結城永屬婢於屯, 賜右承旨韓繼美; 權策妹召史, 賜參議曺孝門; 長連永屬婢延香, 賜右副承旨金礩; 博川永屬婢者斤伊, 賜參議權愷; 江界永屬婢全伊, 賜提學鄭守忠; 婢順非, 賜上護軍柳溆; 南原永屬婢吳非, 賜判事柳泗; 金堤永屬婢內隱非, 賜大護軍安慶孫; 泗川永屬婢永老, 賜上護軍趙得霖; 錦山永屬婢小斤伊, 賜副正洪順孫; 眞寶永屬婢春伊, 賜節制使郭連城, 康津永屬婢內隱伊, 賜前護軍崔潤。"
地名: 任實 (全羅道, 縣（監）)
年: 1468.0

○放癸酉年亂臣緣坐人外方從便者, 大丁叔金他乃、鄭冠叔純祐、安祐孼姪則金吾無只、張貴南叔末孫、奉汝諧孼叔德生、黃善寶姪張生ㆍ叔黃信、黃義軒姪末同ㆍ玉中ㆍ謹中ㆍ哲守、鄭孝全姪興生、趙順生姪趙銛、鄭苯姪世存ㆍ玉守ㆍ孝同ㆍ玉同、朴季愚姪彭老、金衍姪義同、趙完圭姪加麻耳ㆍ三元、趙藩姪永達、植培姪馬叱同ㆍ介叱同ㆍ牛叱同ㆍ永山ㆍ命山、仲恩姪介叱同、元矩叔元美ㆍ益達、高德稱姪仲規ㆍ石同ㆍ萬同ㆍ光大、金宗瑞姪永德ㆍ無適ㆍ明察、尹處恭姪上佐ㆍ尹濟ㆍ尹濱、李命敏姪孟準ㆍ銀同ㆍ銀哲ㆍ興祖ㆍ榮祖ㆍ哲同ㆍ煥昇ㆍ年同ㆍ末孫ㆍ吾乙ㆍ未同ㆍ芿叱同ㆍ仲同、李賢老叔順之、李耕㽥姪維漢ㆍ末同ㆍ季同ㆍ李儼ㆍ石同ㆍ未同ㆍ世中; 及趙衷孫給付功臣家爲婢者, 張貴南妹鶴非ㆍ末非、黃善寶妹召史、趙完圭妹精正、仲恩妹貴德、元矩妹心伊、梁玉妹義非、金有德妹莫莊、黃貴存妹厚存ㆍ閏存; 諸邑安置者, 元矩姪孝孫、高德稱姪孟規、崔老妹內隱伊ㆍ內隱德。 丙子年亂臣緣坐人內外方便從者, 趙淸老叔壽山、江山姪牛叱同ㆍ千同、河偉地姪河浦ㆍ河汾ㆍ龜同、李徽孼叔李才、權著姪權孫件ㆍ伊同ㆍ莫同、李昊姪永石、朴仲林姪斯悌ㆍ斯枰ㆍ斯楨ㆍ成年ㆍ哲守ㆍ介叱同、朴崝姪敬孫ㆍ謙文ㆍ信文ㆍ守文ㆍ思文、宋石同叔宋仞、金文起孼叔仇守ㆍ介叱知、成勝姪萬年ㆍ兆年ㆍ億年、柳誠源姪柳種今ㆍ年生ㆍ守佐ㆍ文山、李智英孼叔李遺ㆍ李義及成燃ㆍ成炤ㆍ安祖述ㆍ崔孟漢ㆍ崔季漢; 給付功臣家爲婢者, 權著妹召史、許慥妹小斤ㆍ召史、李裕基孼妹孝全、崔沔妹莫非、權著孼妹召史。 乙酉年亂臣緣坐人內, 諸邑安置者, 金處義姪犀角ㆍ文孫ㆍ龍角、叔孝忠、孼叔義松、崔潤姪孝同ㆍ哲山ㆍ哲同ㆍ水丁、奉石柱叔安唐; 官婢定屬者, 崔潤孼妹水德; 待年爲奴者, 金處義姪三角ㆍ麟角ㆍ三同ㆍ凡伊ㆍ龜角ㆍ終角、崔潤孼姪春同ㆍ小山、任實付處吳凝、義州充軍文尙德、官奴永屬海南
              李崗ㆍ咸悅
              李閒、定屬大興
              劉昭ㆍ忠州
              崔倫、流人光陽
              李宗根ㆍ順天
              安克頓ㆍ寧海
              裵孝思、晋州付處羅裕善。 時, 世子以上疾劇, 憂懼不知所爲, 議放癸酉以來亂臣叔姪姊妹之緣坐者凡二百餘人。 左議政朴元亨功臣婢妾義非, 亦在放中, 元亨頗懷不平, 謂同副承旨韓繼純曰: "義非本系賤人, 放之亦賤, 不放亦賤。 況此婢乃我功臣錄券付婢子也, 其代身亦應充給, 請申此意。" 繼純默然, 左贊成金國光謂繼純曰: "此事何不圖之於初? 今雖不卽啓達, 以黃標蔽付義非二字而下傳旨, 則不妨。" 繼純又默然, 商量者久之, 於義非二字傍付空黃標, 以元亨所言申之。 世子曰: "今朝蓬原君云: ‘緣坐者雖本系賤人, 放還本主, 亦上恩也。’ 業已議定, 不可回異。" 遂不聽。 昌孫功臣奴婢, 亦有放者, 昌孫略不介懷。 義非者, 初爲元亨再從叔妾, 旣被緣坐, 元亨遂占爲功臣婢作妾, 生二子。
地名: 任實 (全羅道, 縣（監）)
年: 1475.0

○刑曹三覆啓: "任實囚正兵吳變虞、奴朴金、山守歐殺曺楯、白金罪, 變虞爲首, 律該斬待時, 朴金、山守隨從, 絞待時。" 從之。
地名: 任實 (全羅道, 縣（監）)
年: 1493.0

○諭全羅道觀察使許琛曰: "本道風俗素稱强悍, 雖有使命, 略不畏憚。 前者累有奸暴之行, 繩以重典, 而罔悛其惡。 比者任實縣監盧處元, 濫刑殺人, 特命李宜茂往鞫, 而其弟處利、處貞, 其叔變象等, 率其奴隷, 乘暗成群, 搜索駄載之物, 非徒凌辱使命, 是不有朝廷, 此風不可長也。 卿悉此意, 廣曉道內, 若有如此頑悍不率者, 痛繩以法, 使一道之俗, 反薄歸厚。"
地名: 任實 (全羅道, 縣（監）)
年: 1502.0

○齊安大君
              琄奴守福, 嘗以罪徙邊, 琄因問安詣闕, 請放, 傳曰: "此非如他大君之請, 其從願放之。" 承旨等啓: "守福居任實, 初以貢物防納罪, 全家徙邊。 罪甚重, 今不可以大君之請而免還。 況成宗朝受敎云: ‘凡大小公事, 不由政院而啓者科罪。’ 今大君不由政院而直啓, 有違祖宗立法之意, 其漸不可長也。 請勿聽, 使後勿如是。" 從之。
地名: 任實 (全羅道, 縣（監）)
年: 1512.0

○先是, 上敎諭中外曰: "本朝忠臣、孝子、烈婦事績, 未及圖寫者, 竝無遺搜摭, 續印成冊, 禮曹行移各道, 節義可旌人姓名職銜, 使無遺牒報。" 至是, 全羅道觀察使南袞啓: "金堤郡鄕吏李堂妻同叱今, 李堂身死後, 十五年未嘗除服, 設素帳於寢房之側, 置神主其內, 每朝夕, 誠心酹奠, 一如其初。 淳昌郡官婢姜阿之, 年少未適人, 時訓導柳文豹娶爲妾, 及文豹遞去後守信, 文豹身死, 服喪三年。 喪畢, 其父母欲改嫁, 不從, 投匿文豹兄舍得免。 居不事容飾, 不數年, 其父母多方誘之, 又欲改嫁, 卽斷髮, 逃歸于文豹之家, 至今全節寡居。 扶安縣進士宋世貞性至孝。 其父雄得背癰, 百藥無效, 晝夜吮血, 瘡根盡出, 以至得生。 及歿廬墓三年, 不食五辛, 鄕閭稱孝。 其母金氏尙存, 如有小疾, 不解衣帶, 躬自湯藥, 雖家業貧窮, 而必求甘旨, 奉養不懈。 興德縣鄕吏陳侃之父, 得淋疾濱死, 侃涕泣親吮, 其痛遂愈。 學生金膺, 無子而死, 其妻陳氏, 備禮斂葬, 泣奠三年。 終制後每月朔望, 祭祀不撤, 朝夕哀泣。 沃溝縣幼學梁成允, 其父甸年踰六十, 得風疾, 臥床數歲, 成允晝夜不解衣帶, 每當大小便, 輒負以出入, 臨死嘗糞。 旣而甸沒, 廬墓三年盡哀。 母張氏亦以宿疾, 臥床十餘年, 侍奉一如父。 及歿, 又廬于墓側, 朝夕禮奠, 前後六年, 不出洞口, 克盡子職。 任實縣生員朴蕃, 其父病苦, 嘗糞以驗死生。 父欲嘗鴨, 乃率同腹, 行求水邊, 數日不得, 乃拊臂號慟, 忽有鴨浮出水面, 持以饋之。 父歿, 廬墓三年。 康津縣居前縣監高水精, 遭母喪, 俯伏殯前, 勺飮不入口者幾一朔, 及葬廬於墓側, 啜粥終三年, 奠物親自炊(㸑)
                〔爨〕
              。 終制後, 鄕人或有言及父母之事, 未嘗不號慟失聲云。"
地名: 任實 (全羅道, 縣（監）)
年: 1524.0

○壬辰/受常參, 聽啓覆。 知經筵事張順孫曰: "李坤婢實夢之罪, 當示典刑者也。 然旣已承服, 則宜無所隱諱, 而其言乃反牴牾, 是必欲自實其承服之辭, 而不能耳。 今此人將至於死, 不須使死於杖下也。 今委官及臺諫皆入侍, 請下問。" 右贊成李荇曰: "見此人之招, 欲承服而不能耳。 其毒李坤事, 難可指以爲此人所爲也。"
                【順孫與李荇皆判義禁府事。】
              
              順孫曰: "賣藥事, 初問連今則曰: ‘吾實不賣毒藥矣, 但實夢旣自云買之於我, 請依實夢所供, 而取招。’ 云, 其招供亦不實矣。 且連今則云: ‘其所賣之藥, 乃如黃豆者二枚也。’ 實夢云: ‘所買之藥, 乃砒礵屑也。’ 此言亦不一。 況其已乾饅頭, 雖開柝而置毒, 豈能使之無痕乎? 且加地
              
                【李坤婢, 造饅頭者。】
              招亦云: ‘其饅頭送于李坤時, 尙如舊也。’
                【言無開柝處也。】
              其事甚可疑矣。" 掌令韓承貞曰: "自古凡變故之出於君臣、父子之間者, 不必出於怨恨之人, 而或多出於寵信之人。 臣聞, 李坤嘗信任實夢矣, 後更信其他婢守眞。 實夢子巨叱金, 訴于李坤曰: ‘守眞多有奸夫, 又恣行泛濫之事, 而今者, 反信此人之讒, 乃疎我母子。’ 坤怒曰: ‘我何有信守眞, 而疎汝者乎?’ 遂杖之。 至坤遇毒, 其家以 ‘巨叱金母子, 嘗有怨言’ 而進告, 故刑推矣。 然臣之意, 疑守眞。 旣掌一家之權, 又多泛濫之事, 而巨叱金等又從而訴之, 彼自知其失, 而恐一朝敗露, 則將失權而得罪, 乃至於毒其主也, 請竝推。 彼實夢, 欲自實其承服之辭, 而不能, 恐或有正犯之人。" 上曰: "此事, 大關風敎。 實夢若死於杖下, 則不可得以明正其罪, 故欲得其情, 以示典刑耳。 且此人, 若不服則可推他人也, 今此人已承服, 至死於杖下然後, 更推他人可也。"
地名: 任實 (全羅道, 縣（監）)
年: 1525.0

○憲府啓李長吉事, 又啓曰: "全羅道御史李龜齡所捉, 惟萬頃縣令尹琮當罷, 任實縣監柳近, 旣以欺罔朝廷, 坐罪見罷, 豈可以百姓之言, 仍任哉? 朴長根之事, 臣等亦有所聞, 刑曹公事, 固已得當, 而長(孫)
                〔根〕
              恐其罪及於己, 欺罔上言, 移于詔獄。 臣等聞禁府誤斷, 欲審首末推案, 再三令送, 而禁府自知誤決, 不卽送來, 方欲推之。 但朴長根, 本依勢作弊之人, 而且於上言, 自稱阿只氏乳父。 長根者, 校書館奴也, 豈可如此汎濫筆書而上言乎? 依勢作威, 其弊不小, 是欲釀作威勢, 以售其術也。 自上若見刑曹推案, 則長根之誣陷山松, 可知的實矣。 山松非其罪, 豈可數多加刑? 請推長根誣陷山松及乳父作弊之罪。" 傳曰: "萬頃、任實之事, 知道。 且山松等公事, 以朴長根歸咎刑曹請移, 故命移禁府矣。 性德屢變其辭, 竟以未成强奸納招。 予亦以爲, 若以强奸取招, 則過重, 故令以未成强奸照律。 其後禁府請推當身, 故今方推山松矣。 元隻間事, 非予所能知, 待其畢推, 而事自著矣。 憲府欲見推案, 而禁府不送者, 不知以何故也。 詔獄公事, 憲府當啓請取見, 而禁府亦當稟而後送也。 且朴長根, 其稱乳父, 甚爲不當, 此公事畢後, 當推之。 李長吉事, 不允。"
地名: 任實 (全羅道, 縣（監）)
年: 1536.0

○庚辰/御朝講。 上曰: "殺人之事至重, 而近來檢屍官, 專不用心爲之。 南原府使金權, 濫刑殺人, 淳昌郡守李緯、任實縣監李叔男, 以檢屍官, 庇護隣官, 以病死檢屍, 至爲非矣。 姑停照律, 而更問可也。" 領事金謹思曰: "殺人公事, 不可不詳, 大抵京外檢屍, 專不用心矣。" 大司憲蔡無擇曰: "金權公事, 初推時, 前臺長之事, 未可知也, 今則臣參推初覈, 檢屍官李叔男, 已爲罷黜, 不更推之, 李緯則今方推之, 而緯以南原爲都護官也, 亦欲庇護, 以病字書塡, 至爲非矣。 但監司, 以公罪依例照律, 此似爲未穩。 今更移文問之。" 上曰: "大抵如此不用心者, 窮極推治, 然後可也。" 無擇曰: "近者漣川之地, 有寡婦上京時, 寡婦之奴, 以漣川轎軍, 欲越境肩來, 不從, 打殺之。 屍親將告狀, 漣川三公兄, 與殺之者, 同賂尸親而和論, 乃至三四朔之後, 殺之者拔塚將盜尸。 其父呈訴, 事乃發覺。 尸身則今已腐爛, 固爲難檢矣, 如此事, 不可不治, 府中聞之, 時方公事矣。 大事出於境內, 漣川倅非不知也, 欲先罷後推, 行移于本道監司, 時未回報, 故未敢啓耳。" 上曰: "近者聞京畿近處, 有被殺之尸, 義禁府推其根脚, 而終不得之。 如此慘酷之事數多, 至爲惻然。" 大司諫柳世麟曰: "大閱後連三日講武, 則今年雖節晩, 十月望時, 日氣必寒, 又有雨雪, 人馬多有凍傷之弊。 且自宿所, 至講武處甚遠, 下人之弊, 雖不可計, 而上體勞動, 亦爲甚矣。 連三日講武, 其弊不貲, 二日後還宮似便。" 無擇曰: "以獻陵行幸事, 收議于大臣。 未知大臣之意何如也, 八月十日間, 日候尙熱, 獻陵距京五十餘里。 風塵往還, 上體勞動, 至爲可慮。 且今年有大閱之事, 勞民太甚矣。 況來月初旬, 禾穀滿野, 獻陵洞口亦隘, 人馬踏害, 寧有旣乎? 姑待明年, 亦爲不妨。" 上曰: "所言當矣。 予亦知今年有大閱講武之事, 弊甚多矣。 然近京諸陵, 皆二三展謁, 而獨獻陵, 則一拜而已, 故欲爲親祭矣。 九月初生似可, 而其時, 則大閱臨近, 京畿各官多事, 故不能爲之。 明春二月間, 亦可爲之, 而恐妨農務, 不得已於來月初十日及望後間爲之耳。" 侍講官蔡洛曰: "書徒之法, 至矣, 然前日圓點之時, 計朝夕爲一點, 故生員、進士, 恒留泮宮。 今則只以書徒爲點, 故着名之後, 皆卽下來, 夜則齋宇皆空, 反無勸學之意。 且祭享之事, 果不如古, 厲祭之時, 位版皆無, 臨時造作, 書以用之, 其不敬甚矣。 外方鄕校, 徒爲文具, 而祭服祭器, 專不備數。 況望其精潔乎? 此等事, 各別摘發治罪何如?" 謹思曰: "臣居泮之時, 李克增、洪貴達、成俔、權健爲師長, 勸勵儒生, 故其時諸儒雲集。 諸生之趨向, 在師長之力不力如何耳。" 參贊官南世健曰: "儒生不就學, 故不得已立書徒之法矣, 但臣聞之, 儒生之聚學, 如軍卒之逢點, 只修書徒, 而不務爲學。 此法不知其行之悠久, 其於勸學之方, 臣未知其可也。 嚮者都會之擧, 以名付館學者, 無遺入試, 今者以書徒多數者許赴, 能文之士, 皆不得入試, 恐妨於國家取人之意也。 大抵以書徒責儒, 則儒以着名爲務, 以學業爲末, 其於勸奬之意, 果何如也? 昔漢
              明帝時, 環橋門而觀聽者, 以億萬計, 唐
              太宗時, 升講筵者, 八千餘人。 自上若誠心, 而率下, 則下必誠心, 而效則也。 臣爲儒時, 柳崇祖爲大司成, 勉旃敎誨不倦, 故其時學者雲集, 隣宮狹阨, 有不能容, 故亦欲增營學宇, 而不果。 師長有德望, 則儒生自然興起矣。 《詩》曰: ‘文王壽考, 何不作人?’ 此詠文王作人之美意也。 學生之趨向, 雖在於師長之賢, 自上亦不可不勉也。" 上曰: "法者, 不可隨立隨毁。 書徒之外, 別有勸學之方, 則可矣, 如無可勸之道, 莫如久守此法, 申明勸學之敎矣。"
地名: 任實 (全羅道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 任實 (全羅道, 縣（監）)
年: 1598.0

○經理接待都監郞廳, 以右議政意, 啓曰: "昨夕, 黃應陽入來。 臣今朝相見, 則行長所送倭子七名, 拘留在任實, 朱元禮獨來, 已到天安, 明日當到此云。 應陽因言老爺欲處置朱元禮, 殺一人無益。 且浙江、福建近處, 被擄人留在倭營者, 其數甚多, 若聞此言, 則必阻其出來之心。 老爺性急, 而不深思, 事體或如此, 我心甚悶。 卽刻經理招臣, 出示行長、正成同名稟帖。 其書大槪寫稱: ‘授都督、僉事行長、正成等, 叩稟天朝經理、朝鮮都察院楊老爺臺前。 日本欲朝貢, 被朝鮮阻阨, 小邦國王發兵, 遂抵王京、平壤, 擄二王子。 因沈遊擊調戢其間, 蒙天朝大恩, 錫以封典。 朝鮮猶不修好, 小邦國王又發兵問罪朝鮮, 以至南原, 而楊摠府不商量以見敗, 此非小臣之罪也。 今老爺提兵再來, 日本諸人, 不知所措。 望老爺, 商量善爲處分, 以安生靈云云。’ 經理說道: ‘此稟帖, 非倭中文字。 必是我南邊人, 在彼處寫出矣。’ 仍指示善爲處分之語曰: ‘這奴極奸狡。 今則比往時不同, 兵亦多來, 糧亦多發, 倭實要退去, 則我好進兵防守, 然我只要一戰而已。 但倭退之後, 爾國何以能了? 目今運糧事, 萬分緊急, 須竭一國之力, 晝夜火速搬運。 今聞尙州等處留住兵, 已缺糧, 只喫菜根、溪柳穗云。 急速設法搬運, 以圖接濟。’ 又曰: ‘咸鏡道虜情怎麿樣?’ 臣說道: ‘奴兒哈赤動兵攻勦江邊居胡人三百餘家, 又挐數百餘人, 來到三水郡禁耕地方, 屯住耕種。 玆以乞老爺差官嚴禁耳。’ 經理笑曰: ‘朝鮮多會文人, 何不賦一詩退此虜?’ 廣寧虜變稍定, 祖承訓不宜回去。 我欲代李寧, 還送尙州。 我聞晋州江那邊, 倭子積峙糧餉甚多, 而朝鮮無一人出奇, 潛燒積聚, 何無謀如是耶?’ 云。" 傳曰: "大人譏我國之言, 眞貫珠之言矣。"
地名: 任實 (全羅道, 縣（監）)
年: 1612.0

○傳曰: "內奴婢身貢, 尤甚過限不納, 江華、濟州、公州、江界、三陟、載寧、祥原、康翎、海南、唐津、任實前後守令, 爲先推考, 以警其他。"
地名: 任實 (全羅道, 縣（監）)
年: 1711.0

○辛卯/引見太臣、備局諸臣。 領議政徐宗泰言: "俄者捕盜大將李基夏, 送一封書于賓廳, 卽典獄罪囚尹震興呈狀也。 其狀以爲: ‘同囚張千連, 自言掛書事, 吾與外人相議爲之’ 云。 震興是印僞造罪人, 千連卽御寶僞造罪人, 而皆久囚也。 其言之虛實, 不可知, 而旣有所告, 使捕廳, 究問見其端緖, 而設鞫似宜。" 上初命捕廳推問。 司諫金始煥曰: "捕將旣報於大臣, 大臣又達於筵中, 虛實間宜令王府究問, 而設鞫則當觀情節次第擧行。" 上從之, 命禁府按治。 宗泰曰: "甲山犯越淸人, 押來問情, 則自謂: ‘不曾犯越’, 而末後始以爲: ‘失路而來, 不覺其犯越’ 云。 想其實狀如是矣。" 右議政金昌集曰: "咨文中斟量措辭入送似宜。" 上命咨文, 善爲指辭, 毋致生事於瀋將, 犯越人等, 從速交付於鳳城。 宗泰曰: "掌令金始慶, 疏論掛書人購募之方, 雖數千金之費, 勳秩之賞, 亦何所惜。 此宜有取旨定奪之事。" 上以爲: "勳秩過重, 不可輕施, 而更以千金加給之意, 別爲頒布。" 上又曰: "始慶疏中紙品事, 亦有所言矣。" 宗泰曰: "聞其紙甚佳, 此必有所從來。 尹就商曾欲見其紙品, 稟白割去, 想今留在。 以此廣問譯輩爲宜。" 上許之。 金昌集曰: "戊子冬至使之赴燕也, 以歲幣木綿載輸, 爲弊甚鉅, 以銀貨折定代定之意, 令譯輩, 問於大通官朴得仁, 則答以若以銀代送, 皇帝必喜聞, 渠當周旋圖成云。 故閔鎭厚以此陳達, 令廟堂稟處, 而我國銀路不廣。 以銀代定, 雖爲目前省弊, 而日後之慮, 有不可知也。" 上以爲以銀代定, 非永久便利之道, 命置之。 宗泰曰: "洪致中以守令別薦事陳達。 今若另加剡薦, 據此調用, 則不無其效。 宜令從二品以上備局堂上、三司長官、監司留守兵使, 毋論文、武、蔭, 各薦可堪者三人, 自廟堂看定, 付之銓曹, 而如有不法贓汚者, 薦主論罪一款, 亦宜申明。" 上從之。 上又因兵曹判書崔錫恒言, 命罷三江分敎官及江華敎官準朔陞實之法。 宗泰又曰: "我國取人, 多取京華, 罕用鄕曲。 卽今諸道中, 多有科目進身者, 而無故閒廢者亦多。 遠方科目人着實調用之意, 申飭可也。" 修撰(鄭拭)
                  〔鄭栻〕
                
              曰: "嶺南素稱人才府庫, 而近來全不收用。 曾見道內登文科者甚多, 而爲守令、督郵者, 僅數人而已, 至於先正臣李滉、李彦迪後孫, 不沾寸祿, 誠慨然矣。" 上命該曹收拾錄用。 上因刑曹判書李彦綱及諸臣之言, 刑曹所囚敗船沙格等, 竝命絶島爲奴。 宗泰又以判府事李畬, 今將陳疏退歸, 當有敦勉之意, 陳白, 上許之。 及畬辭疏至, 遣承旨敦諭, 畬以病爲辭, 終不肯停行。 持平金啓煥論: "任實縣監李望雲, 以軍器別備, 特有加資之命, 而聞其別備之際, 多有可駭之擧。 募得閑丁, 勒徵多價。 請拿問科罪, 還收加資。" 上曰: "加資還收, 則拿問後更議未晩。" 又論: "成歡察訪陳溟翰, 爲人不似官員樣子, 專以剝下肥己爲事。 請罷職。" 上不允。
地名: 任實 (全羅道, 縣（監）)
年: 1793.0

○湖南暗行御史鄭東榦復命, 進書啓, 上召見, 命吏、兵曹堂上, 登筵覆啓。 順天府使洪述祖, 以賑政治績, 爲一路最, 陞擬牧使。 興陽縣監李性重、龍潭縣令李勉輝, 俱以善治陞敍。 綾州牧使尹耆東、礪山府使金命益、全州判官趙翼鉉、任實縣監李潤瑞、樂安郡守洪采疇、南平縣監宋欽書、康津縣監成彦檝, 俱以不治, 勘罪有差。 先是, 道臣權&#x277D3;書長興府使元永胄殿最, 有間隙看書之目, 上以人非郤縠, 宜責浮文, 特置之下考。 至是, 御史言其賑政可尙, 上特命蕩滌檢擬, 以示弦韋。 別單曰: "羅州私奴判乭乘船出海, 渰死於草蘭島。 其妻崔聞訃, 往海島求屍, 終不得, 晝夜號哭, 常言待終祥溺死, 以從亡夫。 旣終祥, 崔具饌行祭, 謂以散飯, 出去浦邊, 久不還歸, 其子婦急往見之, 留屨浦岸, 溺死已久, 而貞心烈行, 誠甚卓然。" 禮曹覆奏, 請施給復之典, 從之。
地名: 長水 (全羅道, 縣（監）)
年: 1443.0

○義禁府啓: "李梡殺人之罪, 按律當絞; 奴長水、德生, 當杖一百流三千里。" 上謂都承旨趙瑞康曰: "《傳》曰: ‘瞽瞍殺人, 則舜竊負而逃。’ 天子之父尙爾, 況今李梡旣非懿親, 亦非八議之人乎? 然使之處死則予不爲也。 收奪告身, 配于近地何如? 且燒埋銀及死罪收贖, 誰爲重乎? 欲從重處之。 予之所言, 私意多矣。 然梡之翁主, 今方在身, 若配遠方, 則不忍翁主隨去矣。 梡當贖死罪, 但死罪減等者, 無贖之之例, 只徵埋葬銀。 然童子殺人, 則只許贖死罪, 以其未得加刑也。 梡之罪, 何以處之, 然後得其當乎? 爾往議政府擬議。" 瑞康承命議于政府, 左贊成河演、右贊成皇甫仁、右參贊李叔畤議曰: "於律未加刑者, 則贖死罪。 今梡收奪告身貶外, 而又贖死罪, 則是重受刑也。 宜當奪告身配近地, 而徵埋葬銀也。" 上從之, 命奪梡告身, 配忠淸道
              鎭川縣; 長守、德生, 除流只杖一百。